U-I-2/07
Natisni
Opravilna št.:
U-I-2/07
Datum odločitve:
11. 9. 2007
ECLI:
ECLI:SI:USRS:2007:U.I.2.07
Akt:
Sklep o določitvi športnih objektov občinskega pomena v Mestni občini Ljubljana (Uradni list RS, št. 22/99)
Izrek:
Pobuda za začetek postopka za oceno ustavnosti in zakonitosti Sklepa o določitvi športnih objektov občinskega pomena v Mestni občini Ljubljana (Uradni list RS, št. 22/99) se zavrže.
Evidenčni stavek:
Ustavno sodišče ni pristojno presojati zakonitosti aktov organov lokalnih skupnosti, izdanih v obliki predpisa, če urejajo posamična razmerja.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Darinka Ušeničnik, Ljubljana
Datum vloge:
5. 1. 2007
Vrsta odločitve:
sklep
Vrsta rešitve:
zavrženje
Dokument:
US27783
Dokument v PDF obliki:
U-I-2-07.pdf
106 KB
Prenesite datoteko
U-I-2/07-5
11. 9. 2007
SKLEP
Ustavno sodišče je v postopku za preizkus pobude Darinke Ušeničnik iz Ljubljane na seji 11. septembra 2007
sklenilo:
Pobuda za začetek postopka za oceno ustavnosti in zakonitosti Sklepa o določitvi športnih objektov občinskega pomena v Mestni občini Ljubljana (Uradni list RS, št. 22/99) se zavrže.
Obrazložitev
1. Pobudnica izpodbija Sklep o določitvi športnih objektov občinskega pomena v Mestni občini Ljubljana (v nadaljevanju Sklep). Navaja, da je vložila zahtevo za denacionalizacijo nepremičnine parc. št. 426/1 k. o. Trnovsko predmestje, ki v naravi predstavlja del športnih objektov, ki so bili z izpodbijanim Sklepom določeni za športne objekte občinskega pomena ter postali lastnina Mestne občine Ljubljana. Navedene nepremičnine naj bi zato v postopku denacionalizacije ne bilo mogoče vrniti v naravi. Pobudnica zatrjuje, da izpodbijani sklep pomeni razpolaganje z navedeno nepremičnino v nasprotju z 88. členom Zakona o denacionalizaciji (Uradni list RS, št. 27/91-I in nasl. – ZDen) ter s tem poseg v njene pričakovane pravice. Ustavnemu sodišču predlaga, naj izpodbijani sklep izreče za ničnega.
2. Ustavno sodišče na podlagi četrte alineje prvega odstavka 160. člena Ustave odloča med drugim o ustavnosti in zakonitosti predpisov lokalnih skupnosti. Izpodbijani Sklep pa po svoji naravi ni predpis, saj na podlagi določb Zakona o športu (Uradni list RS, št. 22/98 – ZSpo) določa posamezne objekte in površine občinskega pomena, torej le identificira konkretne nepremičnine, ki naj bi za tako določitev izpolnjevale zakonsko določene kriterije. To pa so značilnosti posamičnega akta. Ker ustavnosti in zakonitosti posamičnih aktov ni mogoče izpodbijati s pobudo, je Ustavno sodišče pobudo zavrglo.
3. Zakonitost aktov organov, izdanih v obliki predpisa, če urejajo posamična razmerja, se presoja v upravnem sporu (četrti odstavek 5. člena Zakona o upravnem sporu, Uradni list RS, št. 105/06 – v nadaljevanju ZUS-1). Pobudnica zato lahko Sklep izpodbija s tožbo pri Upravnem sodišču v roku trideset dni od vročitve tega sklepa (četrti odstavek 23. člena ZUS-1).
4. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 – ur. p. b. – ZUstS) v sestavi: predsednik dr. Janez Čebulj ter sodnice in sodniki dr. Zvonko Fišer, dr. Franc Grad, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednik
dr. Janez Čebulj